Iltalehti pyrkii kertomaan jutun ytimen turhia kiertelemättä jo otsikossa. Uusimpana käänteenä yhteisö haastoi klikinsäästötalkoisiin Ylen.

Klikkausotsikoita vastustava yhteisö kasvattaa suosiotaan Facebookissa. MATTI MATIKAINEN

Facebookiin kesäkuun alussa perustettu Klikinsäästäjä-yhteisö kampanjoi klikkiotsikointia vastaan. Heidän mukaansa sisällöstä, joka ei välttämättä kiinnosta lukijoita, tehdään otsikoinnilla kiinnostavan oloista.

Klikinsäästäjä kokoaa päivittäin sivulleen juttuja, joiden otsikot antavat turhia lupauksia sisällöstä. Myös joitakin Iltalehden artikkeleita on ollut sivulla.

– Klikinsäästäjä on ollut oiva lisä otsikoinnin parantamiseen tähtäävässä projektissa Iltalehdessä, kiittelee Iltalehden uutismedian julkaisupäällikkö Erkki Meriluoto.

Sisäisen seurannan lisäksi Iltalehdellä on tällä hetkellä erillinen lukijaraati, joka antaa palautetta otsikoista päivittäin.

Otsikoinnin konkreettiseen parantamiseen tähtäävä projekti käynnistettiin Iltalehdessä loppukesästä ja lukijaraati rekrytoitiin mukaan syyskuussa.

– Sen rinnalla Klikinsäästäjään nostetut omat ja muiden otsikot tarjoavat hyvän näkymän siihen, millaisia otsikoita olisi lukijoiden mielestä hyvä välttää. Onhan Klikinsäästäjä sen lisäksi myös hyvää viihdettä, Meriluoto sanoo.

Pihvi jo otsikossa

70 000 hengen yhteisöksi kasvanut Klikinsäästäjä uskoo median voivan myös taloudellisesti paremmin ilman klikkiotsikoita.

– Pyrimme ehdottomasti journalismiin, jossa itse jutun pihvi kerrotaan turhia kiertelemättä jo otsikossa. Todennäköisesti kokonaan klikkiotsikoiksi luokiteltavista otsikoista ei verkon eri medioissa päästä eroon – juttumäärät ovat niin valtavia, että yksittäisiä otsikoita voi nostaa aina tikunnokkaan. Omalta osaltamme pyrkimys on niiden saattaminen selvään vähemmistöön.

- Suunta on oikea, mutta töitä on vielä eri osastoilla tehtävänä niin uutisissa, viihteessä kuin urheilussa. Lifestylen puolella mielenkiintoisen haasteen tuovat erilaiset listamaiset ja opastavat jutut, joissa koko asiasisältö ei oikein voikaan mahtua pelkkään otsikkoon. Rakentava palaute on jatkossakin tervetullutta, Meriluoto toteaa.

Viimeisimpänä Klikinsäästäjä kritisoi valtiorahoitteista Yleä siitä, että sen verkkojulkaisuissa on yhä useammin klikkiotsikkoja.

Juttua muokattu klo 8.05: Täsmennetty viimeistä sitaattia.